古風二首  其一
作者：周紫芝
朝代：宋

paragraphs: 夜夢乘輕舟，掛席浮天池。
天池亦何有，濤瀾靡津涯。
中有三神山，樓觀何巍巍。
晶熒白玉闕，彩錯黄金旗。
紫皇遣天風，下吹仙人衣。
仙人不知名，人言是安期。
我欲就與語，弱水隔渺瀰。
鼓枻方少前，風動輒去之。
仙人不得見，遙睇忍言歸。
願言哀劬勞，舉手援塵姿。
探囊得靈丹，往往分刀圭。
使我生羽翼，桑榆增暮輝。